Сәуір айының 17-і күні түркітану және тіл теориясы кафедрасының доценті филология ғылымдарының докторы Ибраева Жанар Құлматқызы мен аға оқытушы филология ғылымдарының кандидаты Мамбетова Мәншүк Құдайбергенқызының ұйымдастыруымен дәстүрлі XI «Үздік лингвист» атты Республикалық конкурс өз мәресіне жетті. Конкурсқа тіл білімін сүйіп оқитын, болашақ филолог, лингвистика мамандығының магистранттары қатысты. Еліміздің іргелі оқу орындарынан, атап айтсақ Абай атындағы Қазақ ұлттық педагогикалық университеті, Қазақ Ұлттық қыздар педагогикалық университетінен білікті де білімді магистранттар қатысып, өз білімдерін паш етті. «Цифрландыру, ғылым және инновациялар есебінен технологиялық серпіліс» мемлекеттік ұлттық жобасының қазіргі таңда кең қолданылуы, мемлекетімізді заманауи мемлекетке айналдыруда жоба бағытының бірі Ғылымның кадрлық әлеуетін нығайту – ғалымның басты назарында демекші болашақ тіл мамандарының да әлеуетін байқатар *«Цифрлық лингвистика»* атты тақырыпта баяндама қорғау әрбір магистранттың жан-жақты қырын ашты. Магистранттар тіл дамытудағы, қолданудағы цифрлық технологияның рөлін тамаша көрсете білді. Тартысты өткен конкурс нәтижесінде 1-ші орынды Абай атындағы Қазақ ұлттық педагогикалық университеті магистранты иеленсе, 2-ші орынды ҚазҰУ мен Қыздар ұлттық педагогикалық университеті магистранттары бөлісті. Республикалық конкурс мақсатына жете білді, өйткені тек қана конкурсқа ғана қатыспай, магистранттар бір-бірімен ақпарат алмасып, ғылыми ойларын бөлісіп, тың тәжірибе жинап қайтты. Аталмыш конкурстың дәстүрлі түрде өтуі де тілге деген магистранттар мен жас ғалымдардың қызығушылығын одан әрі арттыра түсері хақ. Ғылым көкжиегінде осындай талантты магистранттардың өсіп келе жатқанын көзбен көру де бір мақтаныш.

Түркітану және тіл теориясы кафедрасының аға оқытушысы, PhD Кузембекова Ж.Ж,

аға оқытушы Камзина А.А.